62022CJ0695_RES
Cauza C‑695/22
Fondee a.s.
împotriva
Česká národní banka
(cerere de decizie preliminară formulată de Městský soud v Praze)
Hotărârea Curții (Camera a cincea) din 16 mai 2024
„Trimitere preliminară – Libera prestare a serviciilor – Piețele instrumentelor financiare – Directiva 2014/65/UE – Articolul 3 – Exonerare de la aplicarea Directivei 2014/65/UE – Intermediar de investiții exonerat – Reglementare a unui stat membru care interzice acestui intermediar să transmită ordine ale clienților către o firmă de investiții stabilită în alt stat membru”
Libertatea de stabilire – Libera prestare a serviciilor – Piețele instrumentelor financiare – Directiva 2014/65 – Exonerări facultative – Intermediari de investiții – Reglementare a unui stat membru care interzice unui intermediar exonerat să transmită ordine ale clienților către o firmă de investiții autorizată stabilită în alt stat membru – Inadmisibilitate
[Directiva 2014/95 a Parlamentului European și a Consiliului, art. 3 alin. (1) lit. (c) pct. (i)]
(a se vedea punctele 31 și 32 și dispozitivul)
Rezumat
Sesizată cu titlu preliminar de Městský soud v Praze (Tribunalul Municipal din Praga, Republica Cehă) în cadrul unui litigiu referitor la libera prestare a serviciilor de către un intermediar pe piețele instrumentelor financiare, Curtea confirmă posibilitatea unui intermediar căruia nu i se aplică Directiva 2014/65 (
1
) de a transmite ordine de bursă unei firme de investiții stabilite în alt stat membru decât cel al locului său de origine.
Fondee a.s. desfășoară în Republica Cehă activitatea de intermediar de investiții. Ca atare și în temeiul posibilității exercitate de Republica Cehă și prevăzute la articolul 3 alineatul (1) din Directiva 2014/65, Fondee este exonerată de la aplicarea acestei directive și nu beneficiază, așadar, de libertatea de a presta servicii de investiții în conformitate cu alineatul (3) al aceluiași articol.
În cadrul activității sale, Fondee a transmis, între 7 octombrie și 27 decembrie 2019, 407 ordine de cumpărare de unități de fonduri tranzacționate la bursă, primite de la clienții săi, unui agent de tranzacționare de valori mobiliare stabilit în Țările de Jos.
Cu toate acestea, legislația națională interzice intermediarilor de investiții să transmită ordine firmelor de investiții stabilite în alte state membre.
În consecință, Banca Națională a Republicii Cehe a aplicat o amendă societății Fondee pentru modul în care și‑a exercitat activitățile în perioada în cauză.
În urma unei contestații în fața Consiliului bancar al Băncii Naționale a Republicii Cehe, care a fost respinsă, Fondee a sesizat Curtea Municipală din Praga, instanța de trimitere. Aceasta ridica, în esență, problema dacă intermediarii de investiții au posibilitatea de a invoca dreptul la libera prestare a serviciilor întemeindu‑se pe articolul 56 TFUE, pentru a putea transmite ordine ale unui client unui agent de tranzacționare de valori mobiliare străin.
Aprecierea Curții
În măsura în care Directiva 2014/65 a realizat o armonizare completă a reglementărilor naționale referitoare printre altele la primirea și la transmiterea transfrontalieră de ordine privind unul sau mai multe instrumente financiare, Curtea decide, în conformitate cu jurisprudența sa (
2
), să examineze întrebările preliminare exclusiv pe baza dispozițiilor acestei directive.
În consecință, Curtea consideră că îi este adresată în esență întrebarea dacă articolul 3 alineatul (1) litera (c) punctul (i) din Directiva 2014/65 trebuie interpretat în sensul că persoanele pe care un stat membru le‑a exonerat de la aplicarea acestei directive sunt autorizate să transmită pentru executare ordinele primite de la clienți care au reședința sau sunt stabiliți în acest stat membru unor firme de investiții autorizate stabilite în alt stat membru și, prin urmare, dacă dispoziția menționată se opune unei reglementări naționale care interzice o astfel de transmitere.
Curtea răspunde afirmativ la această întrebare.
Pentru a ajunge la această concluzie, Curtea arată că articolul 3 alineatul (1) din Directiva 2014/65 autorizează statele membre să nu aplice această directivă persoanelor pentru care ele reprezintă statul membru de origine, sub rezerva respectării anumitor condiții. Printre aceste condiții, articolul 3 alineatul (1) litera (c) punctul (i) din această directivă prevede în mod explicit că aceste persoane sunt autorizate să transmită ordinele pe care le primesc unor firme de investiții autorizate.
Or, acest articol vizează transmiterea de ordine către orice firmă de investiții autorizată, iar nu numai către cele stabilite și autorizate în statul membru de origine al persoanei exonerate de la aplicarea acestei directive.
(
1
)	Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (JO 2014, L 173, p. 349).
(
2
)	Hotărârea din 20 aprilie 2023, Autorità Garante della Concorrenza e del Mercato (Comuna Ginosa) (C‑348/22, EU:C:2023:301, punctul 36 și jurisprudența citată).